Daglelie

'n Daglelie (Hemerocallis) is 'n meerjarige plant met trompetvormige blomme. Die plant se botaniese naam, Hemerocallis, is uit Grieks afgelei: ἡμέρα (hēmera) beteken "een dag" en καλός (kalos) beteken "mooi".

Die blomme open as die son opkom en hou tipies net een dag lank. Omdat die bloeisteel talle blomknoppe het, blom die plant aaneen gedurende die somermaande. Die blomme kom in skakerings van geel, oranje, pers en bruin voor. Die blomme van sommige daglelies is eetbaar en word in Sjinese kombuise gebruik.

Die plant het nie 'n bol of risoom soos gewone lelies nie, maar het 'n eenvoudige wortelstelsel wat in 'n digte pol gekonsentreer is. Die blare kom uit die kroon en lyk baie soos breë grasblare. Hoewel hulle meerjarig is, is daar immergroen en bladwisselende spesies.

Daglelies is oorspronklik van Europa, China, Korea en Japan afkomstig, maar het sedertdien oor die hele wêreld versprei. Dit is gewild onder tuiniers, omdat dit maklik groei en 'n groot verskeidenheid kultivars beskikbaar is.

Daglelies aard goed in die meeste klimaatsones in Suid-Afrika. Dit kan in volle son geplant word en groei maklik in enige tipe grond. Dit is bykans plaagvry en word selde deur insekte gevreet. Die plante kan elke drie tot vier jaar verdeel en herplant word.

Spesies 

 Hemerocallis altissima
 Hemerocallis aurantiaca
 Hemerocallis citrina
 Hemerocallis cordata
 Hemerocallis coreana
 Hemerocallis darrowiana
 Hemerocallis dumortierii
 Hemerocallis esculenta
 Hemerocallis exaltata
 Hemerocallis forrestii
 Hemerocallis fulva
 Hemerocallis hakuunensis
 Hemerocallis hongdoensis
 Hemerocallis japonica
 Hemerocallis lilioasphodelus
 Hemerocallis littorea
 Hemerocallis micrantha
 Hemerocallis middendorffii
 Hemerocallis minor
 Hemerocallis multiflora
 Hemerocallis nana
 Hemerocallis pedicellata
 Hemerocallis plicata
 Hemerocallis sempervirens
 Hemerocallis sendaica
 Hemerocallis serotina
 Hemerocallis sulphurea
 Hemerocallis taeanensis
 Hemerocallis thunbergii
 Hemerocallis vespertina
 Hemerocallis washingtonia
 Hemerocallis yezoensis

Verwysings

Eksterne skakels 
 
 

Plante